時敘火後意不釋然作詩解之
作者：范成大
朝代：宋

paragraphs: 潘郎曉衾夢蘧蘧，舞馬竟與融風俱。
前驅炎官後熱屬，席捲不貸淵明廬。
君家十年四立壁，震風凌雨啼妻孥。
平生白眼蓋九州，閉戶不納結駟車。
清貧往往被鬼笑，付與一炬相揶揄。
井垔木刊烏鼠赭，汝則暫戲吾何辜。
天闕悠悠虎豹怒，叱閽上訴非良圖。
作詩聊復相料理，甑墮已破空踟躕。
浮生適來且適去，況此茅屋三間餘。
掃除劫灰得空闊，新月恰上東牆隅。
幕天席地正可樂，爲君鼓旗助歌呼。